《经出终南》第一章
道可道，非常道；名可名，非常名。
无名天地之始；有名万物之母。
故常无欲以观其妙；常有欲以观其徼（jiào）。
此两者同出而异名，同谓之玄，玄之又玄，众妙之门。
第二章
天下皆知美之为美，斯恶（wù）已；皆知善之为善，斯不善已。
故有无相生，难易相成，长短相形，高下相倾，音声相和，前后相随。
是以圣人处无为之事，行不言之教。
万物作焉而不辞，生而不有，为而不恃，功成而弗居。夫唯弗居，是以不去。
第三章
不尚贤，使民不争。
不贵难得之货，使民不为盗。
不见可欲，使民心不乱。
是以圣人之治，
虚其心，实其腹；弱其志，强其骨。
常使民无知无欲，使夫知者不敢为也。
为无为，则无不治。
第四章
道冲而用之，或不盈。
渊兮似万物之宗。
挫其锐，解其纷，和其光，同其尘。
湛兮似或存。
吾不知谁之子，象帝之先。
第五章
天地不仁，以万物为刍狗。
圣人不仁，以百姓为刍狗。
天地之间，其犹橐（tuó）龠（yuè）乎？
虚而不屈，动而愈出。
多言数穷，不如守中。
第六章
谷神不死，是谓玄牝（pìn）。
玄牝之门，是谓天地根。
绵绵若存，用之不勤。
第七章
天长地久。
天地所以能长且久者，以其不自生，故能长生。